### NN 146/2024 (16.12.2024.), Pravilnik o izmjenama i dopunama Pravilnika o provedbi intervencije 75.01. Uspostava mladih poljoprivrednika iz Strateškog plana Zajedničke poljoprivredne politike Republike Hrvatske 2023. – 2027.

Ministarstvo poljoprivrede, šumarstva i ribarstva

2415

Na temelju članka 8. a stavka 23. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21. i 152/22.) ministar poljoprivrede, šumarstva i ribarstva donosi

PRAVILNIK

O IZMJENAMA I DOPUNAMA PRAVILNIKA O PROVEDBI INTERVENCIJE 75.01. USPOSTAVA MLADIH POLJOPRIVREDNIKA IZ STRATEŠKOG PLANA ZAJEDNIČKE POLJOPRIVREDNE POLITIKE REPUBLIKE HRVATSKE 2023. – 2027.

Članak 1.

U Pravilniku o provedbi intervencije 75.01. Uspostava mladih poljoprivrednika iz Strateškog plana Zajedničke poljoprivredne politike Republike Hrvatske 2023. – 2027. (»Narodne novine«, broj 99/2024.) članak 5. mijenja se i glasi:

»(1) Agencija za plaćanja, u suradnji s Ministarstvom poljoprivrede, šumarstva i ribarstva (u daljnjem tekstu: Ministarstvo), u skladu s člankom 59. Uredbe (EU) br. 2021/2116, osigurava učinkovitu zaštitu financijskih interesa Europske unije i Republike Hrvatske te uspostavlja sustav upravljanja i kontrola koje uključuju provjere u postupku dodjele potpore kao i provjere tijekom provedbe projekta i nakon konačne isplate kako bi na učinkovit način i razmjerno u odnosu na administrativno i financijsko opterećenje utvrdila, spriječila i sankcionirala nepravilnosti, a posebno pokušaj prijevare i umjetnih stvaranja uvjeta za ostvarivanje prava na potporu.

(2) Kada u postupku dodjele i/ili isplate potpore Agencija za plaćanja utvrdi postojanje sumnje na prijevaru za kaznena dijela iz članka 3 i 4. Direktive (EU) 2017/1371 Europskog parlamenta i Vijeća od 5. srpnja 2017. o suzbijanju prijevara počinjenih protiv financijskih interesa Unije kaznenopravnim sredstvima (SL L 198, 28. 7. 2017.), Agencija za plaćanja zastaje s postupkom dodjele/isplate potpore te podnosi kaznenu prijavu nadležnom tijelu.

(3) Nakon što Agencija za plaćanja zaprimi od nadležnog tijela obavijest da je pokrenut kazneni postupak za kaznena dijela iz članka 3 i 4. Direktive (EU) 2017/1371 Europskog parlamenta i Vijeća od 5. srpnja 2017. o suzbijanju prijevara počinjenih protiv financijskih interesa Unije kaznenopravnim sredstvima (SL L 198, 28. 7. 2017.), dostavlja korisniku Obavijest o privremenoj odgodi dodjele i/ili isplate potpore.

(4) Ako nadležna pravosudna tijela odbace kaznenu prijavu, obustave kazneni postupak, donesu pravomoćnu odbijajuću presudu ili pravomoćnom presudom oslobode korisnika za počinjenje kaznenog djela u kaznenom postupku pokrenutom na temelju sumnje na prijevaru, Agencija za plaćanja će korisnika kojemu je izdana Obavijest iz stavka 3. ovoga članka u roku od 30 dana od zaprimanja odluke/rješenja pravosudnog tijela obavijestiti o nastavku postupka dodjele i/ili isplate potpore.

(5) Agencija za plaćanja će korisnicima kojima je izrečena pravomoćna presuda kojom se proglašava krivim za počinjenje kaznenog dijela za kaznena dijela iz članka 3 i 4. Direktive (EU) 2017/1371 Europskog parlamenta i Vijeća od 5. srpnja 2017. o suzbijanju prijevara počinjenih protiv financijskih interesa Unije kaznenopravnim sredstvima (SL L 198, 28. 7. 2017.):

a) odbiti sve zahtjeve koji su u tijeku postupka administrativne kontrole

b) raskinuti sve važeće ugovore o financiranju za projekte koji nisu isplaćeni u cijelosti, u slučajevima kada se ugovori o financiranju sklapaju

c) poništiti sve odluke koje je izdala, a kojima su stekli prava na potporu

d) obustaviti sva plaćanja

e) zatražiti povrat sredstava za sve projekte/zahtjeve koji već nisu konačno isplaćeni.

(6) Na akte Agencije za plaćanja donesene u postupcima iz stavka 5. ovoga članka korisnik ne može izjaviti žalbu već može pokrenuti upravni spor.

(7) Osoba koju su nadležna pravosudna tijela pravomoćnom presudom proglasila krivom te fizičke i pravne osobe u kojima je osuđena osoba vlasnik obrta i/ili nositelj/član poljoprivrednog gospodarstva i/ili osnivač/član društva i/ili osoba ovlaštena za zastupanje, neovisno o udjelu vlasničkih ili upravljačkih prava, u kalendarskoj godini donošenja pravomoćne presude i u slijedeće tri kalendarske godine isključuju se iz mogućnosti dodjele potpore iz EPFRR i EFJP.

(8) Posljedica u slučaju utvrđenog umjetnog stvaranja uvjeta u skladu s člankom 62. Uredbe (EU) br. 2021/2116 je odbijanje zahtjeva korisnika ili ukidanje pogodnosti koje su umjetno stvorene.

(9) Agencija za plaćanja može u svakom trenutku postupka dodjele potpore, provedbe projekta i tijekom tri godine nakon konačne isplate donijeti odluku kojom će odbiti zahtjev korisnika, umanjiti potporu, odnosno zatražiti povrat djelomičnog ili cjelokupnog iznosa sredstava, ako korisnik ne ispunjava obveze propisane ovim Pravilnikom, natječajem ili drugim primjenjivim nacionalnim propisima ili propisima Europske unije.

(10) Kad odlučuje o odbijanju, umanjenju ili povratu sredstava potpore, Agencija za plaćanja uzima u obzir utvrđene nepravilnosti, odredbe ovoga Pravilnika i financijske korekcije.

(11) Tijekom cjelokupne provedbe sustava kontrola, Agencija za plaćanja može u svrhu sprečavanja pokušaja prevara i nepravilnosti koristiti ARACHNE sustav za procjenu rizika (https://ec.europa.eu/social/main.jsp?catId=325&intPageId=3587&langId=hr) te poduzimati daljnje radnje u skladu s dobivenim rezultatima.«.

Članak 2.

U članku 7. stavku 1. točka c) mijenja se i glasi:

»c) trgovačkom društvu kojem je poljoprivreda glavna djelatnost u skladu s Nacionalnom klasifikacijom djelatnosti (Područje A, Odjeljak 01, skupine od 01.1 do uključujući 01.6) upisana u Registru poslovnih subjekata koji se vodi pri Državnom zavodu za statistiku (isključujući trgovačka društva čiji su osnivači i vlasnici javnopravna tijela).«.

U članku 7. stavku 2. točka a) mijenja se i glasi:

»a) iz stavka 1. točke a) i b) ovoga članka koji je u trenutku podnošenja zahtjeva za potporu registriran kao nositelj/odgovorna osoba poljoprivrednog gospodarstva je status nositelja/odgovorne osobe po prvi put stekao unutar pet godina do datuma podnošenja zahtjeva za potporu«.

U članku 7. stavku 2. točka c) mijenja se i glasi:

»c) iz stavka 1. točke c) ovoga članka mora u trenutku podnošenja zahtjeva za potporu biti registriran kao odgovorna osoba poljoprivrednog gospodarstva, a status odgovorne osobe je po prvi stekao unutar pet godina do datuma podnošenja zahtjeva za potporu i mora biti vlasnik najmanje 50 % temeljnog kapitala društva«.

U članku 7. stavak 4. mijenja se i glasi:

»(4) Tijekom postupka provedbe projekta i u ex post razdoblju korisnik:

a) koji u trenutku podnošenja zahtjeva za potporu nije nositelj/odgovorna osoba obiteljskog poljoprivrednog gospodarstva ili obrta, u obvezi je u cijelosti preuzeti obiteljsko poljoprivredno gospodarstvo ili obrt za koje je dostavio potvrdu o ekonomskoj veličini prilikom podnošenja zahtjeva za potporu, odnosno mora biti upisan u Upisnik poljoprivrednika kao nositelj/odgovorna osoba te dostaviti novu potvrdu o ekonomskoj veličini poljoprivrednog gospodarstva iskazanu u ukupnom SO za preuzeto poljoprivredno gospodarstvo najkasnije u trenutku podnošenja zahtjeva za isplatu prve rate, ali ne kasnije od devet mjeseci nakon sklapanja ugovora o financiranju

b) mladi poljoprivrednik mora ostati nositelj/odgovorna osoba poljoprivrednog gospodarstva za koje je ostvario potporu

c) obiteljsko poljoprivredno gospodarstvo u kojem je mladi poljoprivrednik nositelj mora biti registrirano u Registru poreznih obveznika kao porezni obveznik po osnovi plaćanja poreza na dobit ili dohodak i obveznik socijalnih doprinosa (mirovinsko i zdravstveno osiguranje) po osnovi poljoprivrede u skladu s nacionalnim zakonodavstvom najkasnije u trenutku podnošenja konačnog zahtjeva za isplatu

d) obrt u kojem je mladi poljoprivrednik vlasnik mora biti registriran u Registru poreznih obveznika kao porezni obveznik te obveznik socijalnih doprinosa (mirovinsko i zdravstveno osiguranje) po osnovi samostalne djelatnosti i poljoprivreda mu je pretežita djelatnost najkasnije u trenutku podnošenja konačnog zahtjeva za isplatu

e) trgovačko društvo u kojem je mladi poljoprivrednik odgovorna osoba:

i. poljoprivreda mora ostati glavna djelatnost u skladu s Nacionalnom klasifikacijom djelatnosti (Područje A, Odjeljak 01, skupine od 01.1 do uključujući 01.6)

ii. mora biti upisano u Registru poslovnih subjekata koji se vodi pri Državnom zavodu za statistiku (isključujući trgovačka društva čiji su osnivači i vlasnici javnopravna tijela) i

iii. mladi poljoprivrednik mora ostati vlasnik najmanje 50% temeljnog kapitala društva

f) fizička osoba ili trgovačko društvo u kojem je mladi poljoprivrednik nositelj/odgovorna osoba a koje je obveznik poreza na dobit i isplaćuje plaću i doprinose po osnovi nesamostalne djelatnosti u skladu s nacionalnim zakonodavstvom, mladi poljoprivrednik mora biti zaposlen na puno radno vrijeme u gospodarstvu za koje je ostvario potporu najkasnije u trenutku podnošenja konačnog zahtjeva za isplatu

g) mora imati prijavljeno prebivalište na području Republike Hrvatske

h) mora posjedovati odgovarajuća stručna znanja i vještine najkasnije 36 mjeseci od dana sklapanja ugovora o financiranju, odnosno najkasnije u trenutku podnošenja zahtjeva za isplatu druge rate

i) mora imati podmirene, odnosno uređene financijske obveze prema državnom proračunu Republike Hrvatske

j) ne smije biti poduzetnik u teškoćama

k) ne smije davati lažne podatke pri dostavi zahtjeva i dokumentacije

l) ne smije biti na listi isključenja Agencije za plaćanja te mu ne smije trajati razdoblje isključenja iz mogućnosti dodjele potpore iz EPFRR za razdoblje 2014. – 2022. i/ili iz EPFRR i/ili EFJP za razdoblje 2023. – 2027.«.

Članak 3.

U članku 8. stavku 1. točka e) mijenja se i glasi:

»e) korisnik mora biti vlasnik građevine koja je predmet ulaganja/zemljišta na kojem se obavlja ulaganje ili mora dokazati pravni interes nad građevinom koja je predmet ulaganja/zemljištem na kojem se obavlja aktivnost kako slijedi:

– ako korisnik nije vlasnik građevine koja je predmet ulaganja/zemljišta na kojem se obavlja ulaganje u građenje (izgradnju i/ili rekonstrukciju), korisnik mora imati ugovor o osnivanju prava građenja sklopljen s vlasnikom zemljišta/postojeće građevine na rok od najmanje 10 godina računajući od datuma podnošenja zahtjeva za potporu i upisan u zemljišne knjige

– mladi poljoprivrednik koji u trenutku podnošenja zahtjeva za potporu nije nositelj/odgovorna osoba obiteljskog poljoprivrednog gospodarstva ili obrta obvezan je najkasnije u trenutku podnošenja zahtjeva za isplatu prve rate, ali ne kasnije od devet mjeseci nakon sklapanja ugovora o financiranju imati ugovor o osnivanju prava građenja sklopljen s vlasnikom zemljišta/postojeće građevine na rok od najmanje 10 godina računajući od datuma podnošenja zahtjeva za potporu i upisan u zemljišne knjige

– ako je predmet ulaganja kupnja zemljišta za gradnju/kupnja građevine, korisnik mora biti upisan u zemljišne knjige kao vlasnik predmeta ulaganja do trenutka podnošenja konačnog zahtjeva za isplatu

– u slučaju ulaganja isključivo u opremanje građevina ako korisnik nije vlasnik građevine koja je predmet ulaganja, korisnik mora imati ugovor o najmu te građevine sklopljen s vlasnikom građevine na rok od najmanje 10 godina računajući od datuma podnošenja zahtjeva za potporu i upisan u zemljišne knjige

– u slučaju ulaganja isključivo u opremanje građevina ako mladi poljoprivrednik koji u trenutku podnošenja zahtjeva za potporu nije nositelj/odgovorna osoba obiteljskog poljoprivrednog gospodarstva ili obrta obvezan je najkasnije u trenutku podnošenja zahtjeva za isplatu prve rate, ali ne kasnije od devet mjeseci nakon sklapanja ugovora o financiranju imati ugovor o najmu te građevine sklopljen s vlasnikom građevine na rok od najmanje 10 godina računajući od datuma podnošenja zahtjeva za potporu i upisan u zemljišne knjige

– u slučaju ulaganja u višegodišnje nasade, ako korisnik nema pravo vlasništva na lokaciji ulaganja korisnik mora imati ugovor o najmu/koncesiji/plodouživanju/zakupu/služnosti koji mora biti sklopljen na rok od najmanje 10 godina računajući od trenutka podnošenja zahtjeva za potporu. Ugovor mora biti sklopljen između korisnika i vlasnika koji je kao vlasnik upisan u zemljišne knjige te ugovor mora biti upisan u zemljišne knjige.

– u slučaju ulaganja u višegodišnje nasade ako mladi poljoprivrednik u trenutku podnošenja zahtjeva za potporu nije nositelj/odgovorna osoba obiteljskog poljoprivrednog gospodarstva ili obrta obvezan je najkasnije u trenutku podnošenja zahtjeva za isplatu prve rate, ali ne kasnije od devet mjeseci nakon sklapanja ugovora o financiranju imati ugovor o najmu/koncesiji/plodouživanju/zakupu/služnosti koji mora biti sklopljen na rok od najmanje 10 godina računajući od trenutka podnošenja zahtjeva za potporu. Ugovor mora biti sklopljen između korisnika i vlasnika koji je kao vlasnik upisan u zemljišne knjige te ugovor mora biti upisan u zemljišne knjige

– u slučaju ulaganja u višegodišnje nasade koje uključuje i kupovinu poljoprivrednog zemljišta, korisnik mora biti upisan kao vlasnik zemljišta na kojem će biti posađeni nasadi najkasnije do trenutka podnošenja konačnog zahtjeva za isplatu«.

U članku 8. stavku 3. iza točke g) dodaju se nove točke h) i i) koje glase:

»h) aktivnost poslovnog plana nabava zemljišta mora biti vezana uz aktivnosti iz članka 10. stavka 1. točke a), b), e) i/ili f) te korisnik mora biti upisan kao vlasnik zemljišta najkasnije do podnošenja konačnog zahtjeva za isplatu

i) aktivnost poslovnog plana zakup zemljišta mora biti vezana uz aktivnosti iz članka 10. stavka 1. točke a), b), e) i/ili f) te mora postojati ugovor o najmu/koncesiji/plodouživanju/zakupu/služnosti koji mora biti sklopljen na rok od najmanje 10 godina računajući od trenutka podnošenja zahtjeva za potporu. Ugovor mora biti sklopljen između korisnika i vlasnika koji je kao vlasnik upisan u zemljišne knjige te ugovor mora biti upisan u zemljišne knjige najkasnije do podnošenja zahtjeva za potporu.«.

Dosadašnje točke h), i), j) i k) postaju točke j), k), l) i m).

Članak 4.

U članku 10. stavku 1. točka a) mijenja se i glasi:

»a) aktivnost nabave domaćih životinja, jednogodišnjeg i višegodišnjeg bilja, sjemena i sadnog materijala, uključujući podizanje novih i/ili restrukturiranje postojećih višegodišnjih nasada, isključujući restrukturiranje postojećih vinograda za proizvodnju grožđa za vino«.

U članku 10. stavku 1. točka c) mijenja se i glasi:

»c) aktivnost nabave ili zakupa zemljišta isključivo ako je vezano uz aktivnosti iz točke a), b), e) i/ili f) ovoga stavka«.

Članak 5.

Članak 11. mijenja se i glasi:

»Prihvatljivi opći troškovi su:

a) ukupni troškovi za provedbu aktivnosti operativno poslovanje poljoprivrednog gospodarstva ne smiju biti veći od 20.000 EUR

b) unutar aktivnosti operativno poslovanje poljoprivrednog gospodarstva iz stavka a) ovoga članka, troškovi knjigovodstvenih usluga vezano uz poljoprivrednu djelatnost na poljoprivrednom gospodarstvu, izrada projektne dokumentacije (izrada projektno-tehničke dokumentacije, geodetskih podloga, elaborata, certifikata te usluge stručnjaka – konzultanta) ne smiju biti veći od 1.500 EUR

c) troškovi edukacije do 10 % iznosa potpore.«.

Članak 6.

U članku 12. stavku 1. iza točke i) dodaju se nove točke j) i k) koje glase:

»j) troškovi poljoprivrednih resursa koji su ušli u izračun ekonomske veličine poljoprivrednog gospodarstva (SO)

k) rabljena poljoprivredna mehanizacija, strojevi, oprema i gospodarska vozila osim onih navedenih u članku 10. stavku 4. ovoga Pravilnika«.

Dosadašnje točke j), k) i l) postaju točke l), m) i n).

U članku 12. stavak 3. mijenja se i glasi:

»(3) Troškovi prihvatljivi za sufinanciranje u sklopu sektorskih intervencija u sektoru pčelarstva nisu prihvatljivi za sufinanciranje u navedenom sektoru u sklopu ove intervencije.«.

U članku 12. iza stavka 3. dodaju se stavci 4. i 5. koji glase:

»(4) Aktivnosti restrukturiranja postojećih vinograda za proizvodnju grožđa za vino nisu prihvatljive za sufinanciranje u sklopu ove intervencije.

(5) Troškovi građenja i/ili opremanja objekata za proizvodnju vina, čuvanje i/ili skladištenje vina, kupnje novih strojeva i opreme za preradu te skladištenje grožđa i vina nisu prihvatljivi za sufinanciranje u sklopu ove intervencije.«.

Članak 7.

U članku 13. iza stavka 10. dodaje se novi stavak 11. koji glasi:

»(11) Korisnik je tijekom realizacije aktivnosti poslovnog plana obvezan prikupljati dokumentaciju kojom se nedvojbeno dokazuje realizacija svih aktivnosti poslovnog plana te je tu dokumentaciju obvezan dostaviti kod podnošenja konačnog zahtjeva za isplatu.«.

Dosadašnji stavak 11. koji postaje stavak 12. mijenja se i glasi:

»(12) Ako Agencija za plaćanja tijekom provjere utvrdi da korisnik ne ispunjava uvjete iz stavaka 1. do 9. i 11. ovoga članka, korisniku će izdati odluku o odbijanju zahtjeva za isplatu i/ili odluku o povratu sredstava u skladu s člancima 37. i 44. ovoga Pravilnika.«.

Članak 8.

U članku 16. stavku 8. točka a) briše se.

Dosadašnje točke b) i c) postaju točke a) i b).

Članak 9.

U članku 19. iza stavka 5. dodaje se novi stavak 6. koji glasi:

»(6) Način postavljanja pitanja u vezi objavljenog natječaja bit će propisan natječajem.«.

Dosadašnji stavci 6., 7., 8., 9. i 10. postaju stavci 7., 8., 9., 10. i 11.

Dosadašnji stavak 7. koji postaje stavak 8. mijenja se i glasi:

»(8) U slučaju da je korisnik prekršio propisane rokove iz stavka 7. ovoga članka, izdat će se odluka o odbijanju.«.

U stavku 8. koji postaje stavak 9. brišu se riječi »Europskih strukturnih i investicijskih fondova – www.strukturnifondovi.hr«.

U stavku 9. koji postaje stavak 10. brišu se riječi: »Europskih strukturnih i investicijskih fondova – www.strukturnifondovi.hr«.

Članak 10.

Prilog 1 zamjenjuje se novim Prilogom 1 i sastavni je dio ovoga Pravilnika.

Članak 11.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/22-01/95
 Urbroj: 525-07/301-24-16
 Zagreb, 12. prosinca 2024.

Potpredsjednik Vlade i ministar poljoprivrede, šumarstva i ribarstva
 Josip Dabro, v. r.

PRILOG 1

Kriteriji odabira za intervenciju 75.01.

|  |  |  |
| --- | --- | --- |
| KRITERIJI ODABIRA  Intervencija 75.01. Uspostava mladih poljoprivrednika | | Bodovi |
| 1. | Ekonomska veličina poljoprivrednog gospodarstva  (EUR-a SO) | Najviše 15 |
| 1.1 | 10.000 – 24.999 EUR-a SO | 15 |
| 1.2 | 25.000 – 49.999 EUR-a SO | 13 |
| 1.3 | 50.000 – 100.000 EUR-a SO | 11 |
| 2. | Status nositelja/vlasnika/odgovorne osobe poljoprivrednog gospodarstva | Najviše 3 |
| 2.1 | korisnik je upisan kao nositelj/vlasnik/odgovorna osoba poljoprivrednog gospodarstva u trenutku podnošenja zahtjeva za potporu | 3 |
| 3. | Indeks razvijenosti JLS-a u kojoj se odvijaju aktivnosti iz poslovnog plana | Najviše 5 |
| 3.1 | aktivnosti se odvijaju na području JLS-a koje pripada skupini od I. do IV. | 5 |
| 3.2 | aktivnosti se odvijaju na području JLS-a na gorsko planinskim područjima sukladno Pravilniku o određivanju područja s prirodnim i ostalim ograničenjima ili otocima koji su u sastavu JLS koje se nalaze u V. do VIII. skupini | 3 |
| 3.3 | aktivnosti se odvijaju na području JLS-a koje pripada skupini od V. do VIII. | 1 |
| 4. | Pozitivan utjecaj na okoliš | Najviše 3 |
| 4.1 | korisnik je ekološki proizvođač | 3 |
| 5. | Sustavi kvalitete poljoprivrednih i prehrambenih proizvoda | Najviše 3 |
| 5.1 | proizvođač ili subjekt u lancu proizvodnje proizvoda s oznakom ZOI/ZOZP/ZTS ili s oznakom »Dokazana kvaliteta« | 3 |
| 6. | Stručna sprema i radno iskustvo korisnika | Najviše 7 |
| 6.1 | visoka stručna sprema agronomskog, prehrambeno tehnološkog ili veterinarskog smjera (magistar) | 7 |
| 6.2 | viša stručna sprema agronomskog, prehrambeno tehnološkog ili veterinarskog smjera (prvostupnik) | 5 |
| 6.3 | srednja stručna sprema agronomske, prehrambeno tehnološke ili veterinarske struke ili najmanje dvije godine radnog iskustva u poljoprivredi i uvjerenje o završenom programu obrazovanja odraslih iz područja poljoprivrede, prehrambene tehnologije ili veterine | 3 |
| 7. | Doprinos projekta digitalizaciji proizvodnje | Najviše 2 |
| 7.1 | aktivnosti se odnose na preciznu/pametnu poljoprivredu/ automatizaciju i/ili robotizaciju pro­izvodnog procesa | 2 |
| MAKSIMALNI BROJ BODOVA | | 38 |
| PRAG PROLAZNOSTI | | 17 |

DODATNA POJAŠNJENJA KRITERIJA ODABIRA

Kriterij odabira br. 3 »Indeks razvijenosti JLS-a u kojoj se odvijaju aktivnosti iz poslovnog plana«

Ako se aktivnosti odvijaju u dva ili više JLS-a, korisnik ostvaruje bodove za JLS-s većim brojem bodova.

Aktivnosti iz poslovnog plana se odvijaju na otocima u skladu sa Zakonom o otocima (»Narodne novine«, br. 116/18, 73/20 i 70/21), Indeks razvijenosti u skladu sa Odlukom o razvrstavanju jedinica lokalne i područne (regionalne) samouprave prema stupnju razvijenosti (»Narodne novine«, br. 3/24), gorsko planinska područja u skladu sa Pravilnikom o određivanju područja s prirodnim i ostalim ograničenjima (»Narodne novine«, br. 27/2023 i 50/2024).

Kriterij odabira br. 4 »Pozitivan utjecaj na okoliš«

Da bi ostvario bodove po ovom kriteriju odabira korisnik mora, za proizvodnju na koju se odnose aktivnosti iz poslovnog plana, u trenutku podnošenja zahtjeva za potporu biti upisan u:

a) Upisnik ekoloških subjekata te u certifikatu iz članka 35. Uredbe (EU) br. 2018/848 imati evidentiranu aktivnost proizvodnja ili

b) Upisnik ekoloških subjekata te u certifikatu iz članka 35. Uredbe (EU) 2018/848 imati navedenu aktivnost priprema, a u popisu proizvoda iz dijela II. točke 1. certifikata su navedeni prerađeni proizvodi kako su definirani u članku 2. stavku 1. točki (o) Uredbe (EZ) br. 852/2004.

Kriterij odabira br. 5 »Sustavi kvalitete poljoprivrednih i prehrambenih proizvoda«

Da bi ostvario bodove po ovom kriteriju odabira korisnik mora sudjelovati u sustavu kvalitete te u trenutku podnošenja zahtjeva za potporu:

a) biti proizvođač ili subjekt u lancu proizvodnje proizvoda čiji je naziv zaštićen i registriran na razini Europske unije kao ZOI/ZOZP/ZTS te posjedovati Potvrdu o sukladnosti proizvoda sa Specifikacijom iz tekuće ili prethodne godine izdanu na ime korisnika ili Potvrdu/Uvjerenje o sukladnosti pojedine faze sa Specifikacijom iz tekuće ili prethodne godine izdanu na ime korisnika ili Rješenje za stavljanje na tržište vina sa zaštićenom oznakom izvornosti najkasnije za godinu berbe koja prethodi godini objave natječaja ili Izjavu o berbi izdanu na ime korisnika iz koje je razvidno da je isporučio grožđe nositelju oznake ZOI/ZOZP i Izjavu nositelja oznake o korištenju sirovine koju je isporučio primarni proizvođač ili

b) biti proizvođač ili subjekt u lancu proizvodnje proizvoda sa oznakom »Dokazana kvaliteta« te posjedovati Potvrdu o sukladnosti proizvoda sa Specifikacijom iz tekuće ili prethodne godine izdanu na ime korisnika ili Izjavu nositelja oznake o korištenju sirovine koju je isporučio primarni proizvođač (navedeno je ime primarnog proizvođača) ili u slučaju grupne certifikacije posjedovati Prilog Potvrdi o sukladnosti proizvoda sa Specifikacijom iz tekuće ili prethodne godine iz kojeg je prema navedenom popisu subjekata razvidno sudjelovanje korisnika u sustavu kvalitete (navedeno je ime korisnika).

Korisnici proizvođači ili subjekti u lancu proizvodnje proizvoda s oznakom mogu ostvariti bodove po ovom kriteriju isključivo ako je ulaganje povezano s proizvodnjom i/ili preradom proizvoda za koji je korisnik uključen u sustav kvalitete.

Kriterij odabira br. 6 »Stručna sprema i radno iskustvo korisnika«

Radno iskustvo u poljoprivredi u godinama računa se do datuma podnošenja zahtjeva za potporu korisnika.

Korisnik ostvaruje bodove na temelju dostavljenog dokaza o odgovarajućoj stručnoj spremi te ujedno i dokaza o odgovarajućim godinama radnog iskustva kako je opisano podtočkama ovoga kriterija odabira.

Kriterij odabira br. 7 »Doprinos projekta digitalizaciji proizvodnje«

Da bi ostvario bodove po ovom kriteriju odabira, korisnik u poslovnom planu mora planirati aktivnosti koje omogućuju uvođenje:

a) opreme i/ili mehanizacije u funkciji precizne/pametne poljoprivrede uključujući IoT (Internet of Things) u proizvodni proces (npr. GPS antene, bazne stanice s pripadajućom opremom uključujući GNSS prijamnik i kontroler za traktor, monitori, pripadajuća oprema za pripremu traktora, precizna sijačica, prskalica, raspodjeljivač gnojiva, sustavi za automatsko upravljanje opremom/sekcijama na opremi za npr. navodnjavanje; roboti za mužnju i drugo) i/ili pripadajuća programska rješenja (software) (npr. softveri za prikupljanje podataka radi izrade karata/mapa prinosa/gnojidbe/zakorovljenosti/sjetve) odnosno

b) opreme koja ima mogućnost digitalnog kontinuiranog prikupljanja i obrade podataka relevantnih za preradu i/ili marketing poljoprivrednih proizvoda koji dovode do pravovremene reakcije (u cilju smanjenja troškova, kontrole i optimizacije prerade i/ili marketinga poljoprivrednih proizvoda u realnom vremenu) i/ili omogućuje automatizaciju i/ili robotizaciju proizvodnog procesa uključujući pripadajuća programska rješenja (software).